म्हापशेंः हळदोणेंचे आमदार अॅड. कार्लुस फेरेरा हे सद्या जीं कामां हातांत घेतात त्या दरेक कामांत म्हजो हातभार लागला. ते खातीर फेरेरा हांणी वेंचून आयले उपरांत हातांत घेतिल्लें एखादें तरी विकास काम दाखोवन दिवचें. गरजे भायर हेरांचे स्रय घेवचें न्हय अशें आवाहन आदले आमदार ग्लेन टिकलो हांणी फेरेरा हांकां दिलां.
 बस्तोड्यां टिकलो पत्रकारां कडेन उलयताले. ह्या वेळार जिल्हो पंचायत वांगडी मनिषा नायक, बस्तोडेंचे सरपंच अँजेला मार्टिन्स, आदले सरपंच सावियो मार्टिन्स, फ्रॅन्की कार्व्हालो, पंच वांगडी राखी नारोजी आनी हेर हाजीर आशिल्ले.
 म्हज्या कार्यकाळांत कांय कामांचो शुभारंभ केल्लो, आनी आतां त्याच कामांक परतून सुरवात आमदारा कडल्यान जायत आसा. विकास कामाची एखाद्री फायल मंजूर जावपा खातीर एक वर्स तरी लागता. ते खातीर फेरेरा हे वेंचून आयले उपरांत फायल मंजूर जाल्ल्याचो दावो चुकीचो आसा अशें टिकलोन म्हणलें.
 हळदोणें मतदारसंघांतलीं विवीध कामां विधानसभा वेंचणुकेची आचारसंहिता लागू जावचे पयलीं मंजूर जाल्ली. तातूंत बस्तोडें तळ्याचोय आस्पाव आशिल्लो. लोकांची एक-दोन फावटी दिशाभूल करूं येता. पूण दरेक वेळा दिशाभूल करप अशक्य आसा अशी टिका टिकलोन केली.
 आपणें 120 कोटी रुपयांची भुंयगत वीज वाहिनीचो प्रकल्प मंजूर करून घेतिल्लो. वीज खंडीत जावपाचे समस्येचेर उपाय म्हूण हो प्रकल्प चालीक लागचो हें आपलें सपन आशिल्लें. ते खातीर हांवें यत्न केल्लो.
 थिये वीज उपकेंद्रा वयल्यान नास्नोडें उपकेंद्रा मेरेन 33 केव्हीची भुंयगत वीज प्रकल्प आपणें पुराय करून घेतलो. तशेंच 11 केव्ही भुंयगत वीज वाहिनी प्रकल्पाची फायल मंजुरे खातीर आपणें हातांत घेतिल्ली. ह्या फायलींक मंजुरी दिल्ले खातीर वीज मंत्री सुदिन ढवळीकार हांचे आमी उपकारी आसात अशें टिकलोन म्हणलें.
 पूण सद्याचो आमदार फेरेरा हे आपणे 97 कोटी रुपयांचो प्रकल्प मंजूर केल्ल्याचो दावो करतात. हो तांचो दावो सामको चुकीचो आसा. वीज खात्यान गोंयांतल्या हेरूय मतदारसंघांनी भुंयगत वीज वाहिन्यां खातीर असो निधी दिला अशें टिकलोन म्हणलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 